钦定古今图书集成/明伦汇编/闺媛典/第286卷 > 皇清十九 > 陈英妻吕氏
## 钦定古今图书集成/明伦汇编/闺媛典/第286卷 > 皇清十九 > 陈英妻吕氏

按《海宁县志》：“吕氏，惠州通判陈英妻，诸生道牧、道耘母也。性孝友，少事父母，孝感闾里。十五归陈，奉孀姑杨氏尢至，及姑患面疽，药饵勿瘳，氏朝夕舐吮，久无倦色。姑临没时，号呼‘孝妇，吾当吁天以报汝’。嗣值兵燹饥荒继之。夫没于官，二子方孩，氏一恸几绝，即脱簪珥易产，命长子道牧赴惠州，扶榇归葬，终身称未亡人。” 持斋断酒，命子从师，躬勤纺绩，以供朝夕篝火夜绩，督课二子，并成名士。初夫殁时，两子一女皆未婚嫁，经营勾当，动循礼法，苦守三十馀年，持身以严，治家以睦，诸娣姒间无交谪声。事闻，学使旌之。